Diari Oficial de la Generalitat Valenciana


Sumari del DOGV 9905, del 31-07-2024 (2024/7802)

ORDE 2/2024, de 19 de juliol, de la Conselleria d'Agricultura, Aigua, Ramaderia i Pesca, per la qual s'aproven les bases reguladores de les ajudes destinades a la replantació de parcel·les frutícolas el cultiu de les quals siga o haja sigut destruït a conseqüència de l'adopció de mesures per a evitar la propagació del bacteri de quarantena Xylella fastidiosa (Wells et al.) en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/07/19/2**

### Versions

 08/08/2024 - Actualitat  Text inicial: 01/08/2024 - 07/08/2024 

### Dades del document

Número de DOGV
:   9905

Data del DOGV
:   31-07-2024

Secció del DOGV
:   I. DISPOSICIONS GENERALS

Número del document
:   2024/7802

CVE
:   BVRD-X-2526-9444

Data del document
:   19-07-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda a l'agricultura
    * tractament fitosanitari
    * sector agrari
    * ajuda pública
    * replantació
    * plaga

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 08.08.2024*

PREÀMBUL

Mitjançant la Resolució de 6 de juliol de 2017, del director general d'Agricultura, Ramaderia i Pesca, es declara l'existència del primer brot de Xylella fastidiosa  (Wells et al.) en el territori de la Comunitat Valenciana.

Prèviament a este fet, la Unió Europea ja havia establit una pauta que calia seguir per a erradicar i evitar la introducció i propagació, dins del territori de la Unió, d'esta malaltia, mitjançant la Decisió de la Comissió 2015/789/UE, i les seues posteriors modificacions.

La Comunitat Valenciana disposa d'un pla de contingència i d'un pla d'acció contra la Xylella fastidiosa. En el pla de contingència es descriuen les actuacions preventives encaminades a una detecció precoç de la malaltia, així com les actuacions que s'han d'executar en els casos de sospita i/o confirmació d'estes. Estes actuacions s'han dictat, d'acord amb el que s'establix en la normativa vigent a cada moment i en el Pla de contingència nacional contra la Xylella fastidiosa . El pla d'acció realitza una anàlisi de la situació de la malaltia, delimita la zona demarcada de la Comunitat Valenciana, desenvolupa les mesures de prospeccions i inspeccions complementàries al pla de contingència, així com les d'erradicació de Xylella fastidiosa, la seua traçabilitat, els controls oficials de circulació de vegetals especificats i el desenvolupament i implantació d'un sistema d'informació geogràfic (SIG), entre altres aspectes.

El 7 de juliol de 2017, l'Institut d'Agricultura Sostenible del Consell Superior d'Investigacions Científiques va confirmar que la subespècie de Xylella fastidiosa detectada a la Comunitat Valenciana és la subespècie multiplex.

Amb la publicació del Reglament d'execució (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa  (Wells et al.) (DOUE L 269, de 17.08.2020), es regulen els plans de contingència i les zones demarcades, autoritzant-se, sota determinades condicions, la plantació de vegetals especificats en zones infectades.

Mitjançant successives resolucions (l'última, de 20 de juny de 2023, del director general d'Agricultura, Ramaderia i Pesca), s'actualitza la situació de la plaga Xylella fastidiosa  en el territori de la Comunitat Valenciana i s'adopten mesures fitosanitàries urgents d'erradicació i control per a evitar-ne la propagació.

La Conselleria d'Agricultura, Aigua, Ramaderia i Pesca, en el seu afany de donar suport als agricultors afectats pel bacteri Xylella fastidiosa, va considerar oportú l'establiment d'una línia d'ajuda per a auxiliar els costos de replantació amb vegetals la plantació dels quals no estiguera prohibida per la normativa vigent en zones infectades, per a evitar que les parcel·les agrícoles que presentaven cultius fruiters destruïts a conseqüència de les mesures fitosanitàries obligatòries de prevenció i de lluita contra el bacteri quedaren abandonades, amb la consegüent deterioració mediambiental que això podia suposar.

Mitjançant l'Orde 11/2021, de 20 de juliol, de la consellera d'Agricultura, Desenvolupament Rural Emergència Climàtica i Transició Ecològica, es van aprovar  les bases reguladores de les ajudes extraordinàries destinades a la replantació de parcel·les fructícoles el cultiu de les quals siga o haja sigut destruït, a conseqüència de l'adopció de mesures per a evitar la propagació del bacteri de quarantena Xylella fastidiosa (Wells et al.) en l'àmbit de la Comunitat Valenciana.

L'Orde 11/2021, de 20 de juliol, es va aprovar de conformitat amb la modificació operada en el seu moment pel Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, a l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que va eliminar la consideració de disposició de caràcter general de les ordes de bases reguladores de subvencions.

Per això, pel fet d'haver-se adoptat en aquell moment l'Orde 11/2021, de 20 de juliol, com a acte administratiu múltiple, sense vocació de permanència, i vinculat a la duració determinada del Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica per als exercicis 2021-2023, en el moment que ha expirat el termini de vigència d'este pla, sorgix la necessitat d'aprovar una nova orde de bases que regule les subvencions esmentades d'acord amb la seua naturalesa jurídica actual.

D'esta manera, la nova orde de bases que s'adopta té caràcter de disposició de caràcter general i vocació de permanència, sense vinculació temporal a la vigència del Pla estratègic de subvencions, de conformitat amb la nova redacció que fa el Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, de l'apartat 2.b de l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que suprimix la referència de la no consideració de les bases com a disposicions de caràcter general.

La present orde s'adequa al que preceptua el Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 352 de 24.12.2013), modificat mitjançant el Reglament (UE) 2019/316 de la Comissió, de 21 de febrer de 2019 (DOUE L 51 de 22.02.2019), per no reunir tots els criteris de l'article 107, apartat 1, del tractat i, per consegüent, estaran exemptes de l'obligació de notificació o comunicació establida en l'article 108, apartat 3, del tractat.

La norma s'adequa als principis de bona regulació, d'acord amb l'article 129 de la Llei 39/2015, d'1 d'octubre, del procediment administratiu comú de les administracions públiques, i l'article 59 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.

En virtut dels principis de necessitat i eficàcia, esta iniciativa normativa es justifica per una raó d'interés general per al conjunt de l'economia del sector primari de la Comunitat Valenciana, ja que es dirigix a empreses del sector vitals en els seus llocs de localització, amb la finalitat de mantindre la capacitat productiva de les explotacions agrícoles.

La norma conté la regulació bàsica de les disposicions legislatives i reglamentàries en vigor, comunes a totes les disposicions normatives de característiques similars i subjectes a la mateixa reglamentació comunitària que fa compatibles les ajudes amb el mercat comunitari, atés el principi de proporcionalitat.

Per això, la iniciativa normativa, en virtut del principi de seguretat jurídica, s'exercirà de manera coherent amb la resta de l'ordenament jurídic autonòmic, nacional i de la Unió Europea, de manera que les bases reguladores fan menció a la normativa vigent i consolidada, per a facilitar el coneixement i comprensió del marc normatiu i, en conseqüència, l'actuació i presa de decisions de les empreses. A més, es justifiquen els tràmits administratius basats en lleis diferents de la del procediment administratiu comú, com ara la Llei general de subvencions, entre altres, atenent la singularitat de la matèria o els fins perseguits per la proposta.

En aplicació del principi de transparència, s'habilitarà l'accés senzill, universal i actualitzat al procediment de la normativa en vigor i dels documents propis d'esta, possibilitant als seus potencials destinataris la participació activa en l'elaboració d'esta norma a través de la consulta pública prèvia i de la informació pública que es tramitaran al llarg del procediment d'elaboració de les presents bases reguladores.

D'esta manera, la present orde inclou el que s'establix en l'article 3 de la Llei 19/2013, de 9 de desembre, de transparència, accés a la informació pública i bon govern, així com en l'article 18 de la Llei general de subvencions.

La norma preveu, en virtut del principi d'eficiència, mecanismes per a evitar càrregues administratives innecessàries o accessòries i racionalitzar, en la seua aplicació, la gestió dels recursos públics, bé a través d'un llindar mínim de concessió d'ajudes, bé mitjançant el control administratiu a través de plataformes d'interoperabilitat o de bases de dades corporatives.

Com a expressió del principi de planificació normativa en l'àmbit de les subvencions, les presents bases, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de l'article 8.1 de la Llei 38/2003, de 17 de novembre, general de subvencions, estan integrades en el Pla estratègic de subvencions 2024-2026 de la Conselleria d'Agricultura, Ramaderia i Pesca i els seus organismes públics, aprovat per la Resolució de 5 d'abril de 2024, del conseller d'Agricultura, Ramaderia i Pesca, entre les línies d'actuació del qual s'inclou la línia S0526, "Ajudes per a replantació de parcel·les arrancades per afecció de Xylella fastidiosa".

Les bases reguladores de subvencions que preveu esta disposició normativa s'adapten al que es disposa en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, incloent-se en els criteris per a la ponderació i puntuació de les sol·licituds i en els criteris de desempat.

Per tot això, en virtut de les facultats que em conferix l'article 28.e de la Llei 5/1983, de 30 de desembre, del Consell, i els articles 160.2.b i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en atenció al que s'ha exposat  en el Decret 17/2024, de 12 de juliol, del president  de la Generalitat, pel qual es determinen el nombre i la denominació de les conselleries i les seues atribucions, després d'haver obtingut els informes preceptius de l'Advocacia General i de la Intervenció, a proposta de la Direcció General de Producció Agrícola i Ramadera,

ORDENE

*Article únic. Aprovació de les bases reguladores*

Aprovar les bases reguladores contingudes en l'annex d'esta orde, l'objecte de la qual és auxiliar les operacions de replantació amb vegetals especificats no sensibles a la subespècie multiplex de Xylella fastidiosa, o bé vegetals especificats sensibles a la subespècie multiplex que figuren en una llista aprovada per la direcció general competent en matèria de sanitat vegetal pel fet de complir els requisits de l'article 18.c del Reglament d'execució (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.), de parcel·les fructícoles la superfície de les quals, total o parcial, es trobe en la zona infectada de la zona demarcada de Xylella fastidiosa, subespècie multiplex, el cultiu de la qual siga o haja sigut destruït a conseqüència de l'adopció de mesures per a evitar la propagació del bacteri de quarantena Xylella fastidiosa (Wells et al.) en l'àmbit de la Comunitat Valenciana.

DISPOSICIONS ADDICIONALS

*Primera. Clàusula de no incidència pressupostària*

L'aprovació d'estes bases no implica, per si mateixa, obligacions econòmiques directes en els pressupostos de la Generalitat, sense perjuí de les possibles convocatòries que puguen efectuar-se, d'acord amb la consignació pressupostària que s'establisca en el corresponent exercici.

*Segona. Delegació de las convocatòries d'ajudes anuals.*

Es delega en la persona titular de la Direcció General amb competències en matèria de Producció Agrícola i Ramadera la competència per a dictar, en cada exercici, la convocatòria de les ajudes amb expressió de la línia pressupostària i l'import global màxim, així com els requisits i les condicions específiques de concessió de les ajudes regulades en esta orde

DISPOSICIÓ DEROGATÒRIA

*Única. Derogació normativa anterior*

Queden derogades totes les disposicions d'igual o inferior rang que s'oposen al que es disposa en la present orde.

Queda sense efecte l'Orde 11/2021, de 20 de juliol, de la consellera d'Agricultura, Desenvolupament Rural Emergència Climàtica i Transició Ecològica, per la qual s'aproven les bases reguladores de les ajudes extraordinàries destinades a la replantació de parcel·les fructícoles el cultiu de les quals siga o haja sigut destruït, a conseqüència de l'adopció de mesures per a evitar la propagació del bacteri de quarantena Xylella fastidiosa (Wells et al.) en l'àmbit de la Comunitat Valenciana.

DISPOSICIONS FINALS

*Primera. Disposicions d'aplicació i desplegament*

Es faculta la persona titular de la Direcció General de Producció Agrícola i Ramadera per a dictar totes les instruccions de caràcter intern i organitzatiu que siguen necessàries per a l'aplicació i desplegament d'esta orde i de les corresponents convocatòries.

*Segona. Entrada en vigor*

La present orde entrarà en vigor l'endemà de publicar-se en el *Diari Oficial de la Generalitat Valenciana*.

ANNEX **1**

*Bases reguladores de les ajudes destinades a la replantació de parcel·les fructícoles el cultiu de les quals siga o haja sigut destruït a conseqüència de l'adopció de mesures per a evitar la propagació del bacteri de quarantena Xylella fastidiosa (Wells et al.) en l'àmbit de la Comunitat Valenciana*

*Article 1. Objecte de la subvenció*

1. Constituïx l'objecte d'esta orde establir les bases reguladores destinades a auxiliar les operacions de replantació a la Comunitat Valenciana, amb vegetals especificats no sensibles a la subespècie multiplex de *Xylella fastidiosa*, o bé vegetals especificats sensibles a la subespècie multiplex que figuren en una llista aprovada per la direcció general competent en matèria de sanitat vegetal per complir els requisits de l'article 18.c del Reglament d'execució  (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de *Xylella fastidiosa*   (Wells et al.), segons les especificacions de la base quarta d'esta orde.

2. Les operacions de replantació s'han d'efectuar en parcel·les fructícoles la superfície de les quals, total o parcial, es trobe en la zona infectada de la zona demarcada de *Xylella fastidiosa*   subespècie multiplex, abans de finalitzar el termini de presentació de sol·licituds, o en parcel·les fructícoles el cultiu de les quals haja sigut destruït d'acord amb les mesures fitosanitàries d'erradicació i control que establix el Reglament d'execució (UE) 2020/1201 de la Comissió, de 14 d'agost de 2020.

*Article 2. Persones beneficiàries*

1. Podran acollir-se a les ajudes establides en l'article 1 els titulars d'explotacions agrícoles que presenten alguna parcel·la que complisca un dels següents requisits:

a. El seu cultiu haja sigut destruït d'acord amb les mesures fitosanitàries d'erradicació i control que establix el Reglament d'execució (UE) 2020/1201 de la Comissió, de 14 d'agost de 2020.

b. La parcel·la agrícola figure inclosa, totalment o parcialment, abans de finalitzar el termini de presentació de sol·licituds, en la zona infectada de la zona demarcada de *Xylella fastidiosa*   subespècie multiplex, havent d'estar plantada amb una espècie fructícola sensible al bacteri de quarantena *Xylella fastidiosa*, subespècie multiplex, que, a més, no figure en la llista aprovada per la direcció general competent en matèria de sanitat vegetal per complir els requisits de l'article 18.c del Reglament d'execució (UE) 2020/1201 de la Comissió, de 14 d'agost de 2020, i que haja d'adoptar les mesures fitosanitàries d'erradicació i control que establix este reglament.

2. La relació de parcel·les i coordenades dels vegetals en els quals s'ha detectat la infecció per *Xylella fastidiosa*   s'actualitzarà i estarà disponible en el portal web de la Conselleria d'Agricultura, Aigua, Ramaderia i Pesca.

3. Podran obtindre la condició de beneficiaris les agrupacions de persones físiques o jurídiques, públiques o privades, així com les comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, es troben en la situació que motiva la concessió de la subvenció.

4. Estes ajudes es concediran a les empreses dedicades a la producció agrícola primària descrites en el número 1, amb excepció de:

a. Les ajudes l'import de les quals es fixe sobre la base del preu o la quantitat dels productes comercialitzats.

b. Les ajudes a activitats relacionades amb l'exportació a tercers països o estats membres, en concret, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents relacionades amb l'activitat exportadora.

c. Les ajudes condicionades a la utilització de productes nacionals en lloc d'importats.

*Article 3. Condicions generals d'admissibilitat*

1. No seran admissibles aquelles sol·licituds presentades fora del termini establit en la corresponent convocatòria per a la qual sol·liciten les ajudes.

2. Les espècies agrícoles que s'han de plantar seran tots aquells vegetals especificats no sensibles a la subespècie multiplex de *Xylella fastidiosa*, o bé vegetals especificats sensibles a la subespècie multiplex que figuren en una llista aprovada per la direcció general competent en matèria de sanitat vegetal per complir els requisits de l'article 18.c del Reglament d'execució (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de *Xylella fastidiosa*. Esta llista estarà disponible en el portal web de la Conselleria d'Agricultura, Aigua, Ramaderia i Pesca.

3. En les parcel·les el cultiu fructícola de les quals siga o haja sigut destruït a conseqüència de l'adopció de mesures fitosanitàries per a evitar la propagació del bacteri de quarantena *Xylella fastidiosa*, subespècie multiplex, es podran dur a terme les actuacions assenyalades en la corresponent resolució de convocatòria de l'ajuda, i que es resumixen en:

a. Operacions dirigides a implantar cultius, per compte propi o alié.

b. Com a actuació complementària a les anteriors, instal·lació d'un sistema de reg localitzat en l'interior de les parcel·les motiu de replantació.

*Article 4. Requisits de les persones beneficiàries i manera d'acreditar-los*

1. Per a obtindre la condició de persona beneficiària de les subvencions, la persona sol·licitant declararà responsablement que complix, des del moment de presentar la sol·licitud, els requisits establits en l'article 13 de la Llei general de subvencions, incloent-hi la inexistència d'obligacions de reintegrament d'altres subvencions o ajudes, o, si és el cas, el compliment fidel de les seues obligacions de reintegrament d'altres subvencions o ajudes, conforme als termes establits en l'article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre's a complir este requisit durant el temps inherent a l'exercici del dret de cobrament de la subvenció, així com les obligacions establides en l'article 14 de la Llei general de subvencions.

2. La persona sol·licitant haurà de presentar una declaració responsable sobre si ha demanat i/o ha obtingut altres ajudes públiques o privades per a la mateixa activitat, fent constar la relació detallada de l'entitat concedent i la quantitat sol·licitada i/o obtinguda.

En cas d'haver rebut ajudes de minimis en l'exercici fiscal actual i en els dos exercicis fiscals anteriors, indicarà l'objecte, el reglament de minimis corresponent i l'import d'estes ajudes.

3. En el cas de fusions o adquisicions d'empreses, haurà de declarar totes les ajudes prèvies de minimis concedides a qualsevol de les empreses que es fusionen. Per a determinar si la concessió d'una nova ajuda de minimis a la nova empresa o a l'empresa adquirent excedix els límits màxims de minimis corresponents, es tindran en compte el límit nacional o el límit sectorial corresponents. Les ajudes de minimis concedides legalment amb anterioritat a la fusió o adquisició continuaran sent legals.

En cas que una empresa se separe en dos o més empreses independents, les ajudes de minimis concedides abans de la separació s'assignaran a l'empresa que se'n va beneficiar, que és en principi l'empresa que assumix les activitats per a les quals es van concedir les ajudes de minimis. Si esta assignació no és possible, les ajudes de minimis s'assignaran proporcionalment sobre la base del valor comptable del capital social de les noves empreses en la data efectiva de la separació.

4. La persona beneficiària declararà responsablement que complix la normativa d'integració laboral de persones amb discapacitat o, si és el cas, l'exempció d'esta obligació, d'acord amb el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.

5. Així mateix, haurà de declarar responsablement que disposa d'un pla d'igualtat efectiva de dones i homes, si és el cas, d'acord amb el que s'establix en l'article 20 de la Llei 9/2003, de 2 d'abril, de la Generalitat, per a la igualtat entre dones i homes, i l'article 45 de la Llei orgànica 3/2007, de 22 de març, per a la igualtat efectiva de dones i homes.

6. La persona beneficiària haurà de complir l'obligació de fer saber a terceres persones les dades de caràcter personal de les quals s'aporten en el procediment administratiu derivat de la presentació de la corresponent sol·licitud que s'han comunicat estes dades a la Conselleria d'Agricultura, Aigua, Ramaderia i Pesca, així com que estes dades són tractades per esta.

7. Quan es tracte d'agrupacions de persones físiques o jurídiques, públiques o privades, sense personalitat, hauran de fer-se constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que s'aplicarà per cadascun d'ells, que tindran igualment la consideració de beneficiaris. En qualsevol cas, haurà de nomenar-se un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's l'agrupació fins que haja transcorregut el termini de prescripció previst en els articles 39 i 65 de la Llei general de subvencions.

*Article 5. Obligacions del beneficiari en relació amb l'activitat subvencionada*

1. Són obligacions de les persones beneficiàries les establides en l'article 14 de la Llei 38/2003, de 17 de novembre, general de subvencions, i, en concret, pel que fa al compliment de la finalitat de la subvenció, l'obligació regulada en la lletra b del número 1 de l'esmentat article 14 de la Llei general de subvencions.

2. Les persones beneficiàries declararan responsablement el manteniment de les inversions motiu de subvenció en cultiu, amb un adequat estat fitosanitari, almenys tres anys a comptar de la data de la resolució de pagament de l'ajuda.

3. El material vegetal que s'utilitze en la replantació ha de procedir de vivers autoritzats i la disponibilitat d'aigua s'haurà d'acreditar mitjançant l'aportació del dret o concessió d'aigua de reg.

*Article 6. Publicació de l'extracte de la convocatòria i forma i termini en què han de presentar-se les sol·licituds*

1. L'extracte de la convocatòria d'ajudes es publicarà en el Diari Oficial de la Generalitat Valenciana, una vegada que s'haja presentat en la Base de dades Nacional de Subvencions el text de la convocatòria i la informació requerida perquè siga publicada.

2. Les persones interessades que reunisquen els requisits previstos per a ser beneficiàries en les bases reguladores hauran de presentar les sol·licituds a través del model normalitzat que es publicarà en la seu electrònica de la Generalitat, en el termini i la forma que es determine en la corresponent convocatòria.

3. Respecte a la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que es disposa en l'article 14 de la Llei 39/2015, d'1 d'octubre, del procediment administratiu comú de les administracions públiques.

*Article 7. Òrgans competents per a la tramitació i resolució del procediment*

1. L'òrgan instructor dels expedients és el Servei d'Ordenació Agrària.

2. L'òrgan competent per a emetre la resolució sobre les sol·licituds de subvenció és la persona titular de la Direcció General de Producció Agrícola i Ramadera, per delegació del conseller d'Agricultura, Ramaderia i Pesca.

3. A este efecte, si resulta necessari aplicar els criteris d'atorgament de la subvenció a les sol·licituds instruïdes per l'òrgan instructor, l'òrgan competent per a emetre la resolució nomenarà un òrgan de valoració, que serà l'òrgan col·legiat encarregat de valorar les sol·licituds d'ajudes.

4. Este òrgan de valoració estarà format per la persona titular de la Subdirecció General d'Estructures Agràries i Cooperativisme, que actuarà com a president o presidenta, la persona que exercisca la direcció del Servei d'Ordenació Agrària i dos persones tècniques de la Direcció General de Producció Agrícola i Ramadera.

5. L'òrgan col·legiat s'ajustarà als principis de composició i presència equilibrada entre homes i dones, establits per la Llei orgànica 3/2007, de 22 de març, per a la igualtat efectiva de dones i homes.

6. L'òrgan de valoració podrà sol·licitar a l'òrgan instructor tots els documents i els informes que considere necessaris per a l'elaboració de l'informe d'avaluació.

*Article 8. Procediment de concessió de la subvenció i termini màxim per a notificar la resolució corresponent*

1. El procediment de concessió de la subvenció es tramitarà en règim de concurrència competitiva.

2. El termini màxim per a resoldre i notificar la resolució del procediment no podrà excedir sis mesos. El termini es computarà a partir de la publicació de la corresponent convocatòria, llevat que esta pospose els seus efectes a una data posterior, d'acord amb l'article 25.4 de la Llei general de subvencions.

3. Després d'haver transcorregut este termini sense que s'haja notificat una resolució expressa, les persones interessades podran entendre desestimada la seua sol·licitud de subvenció per silenci administratiu, de conformitat amb el que es disposa en l'article 25.5 de la Llei general de subvencions.

4. La resolució de concessió contindrà, com a mínim, l'import màxim de l'ajuda en equivalent de subvenció bruta, les condicions que haurà de complir la persona beneficiària, el caràcter d'ajuda de minimis, d'acord amb el Reglament (UE) 1408/2013 de la Comissió, de 18 de desembre de 2013, i la via de recurs que corresponga.

5. La resolució de concessió es publicarà en el *Diari Oficial de la Generalitat Valenciana*, de conformitat amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques. No obstant això, podrà anunciar-se en la seu electrònica de la Generalitat la data i el número del DOGV en què la resolució de concessió s'ha publicat. Tot això, sense perjuí d'efectuar la resta de les notificacions conforme al que s'establix en la Llei 39/2015, d'1 d'octubre.

*Article 9. Criteris d'atorgament de la subvenció*

1. En cas que l'import total de les sol·licituds admeses, una vegada realitzat el tràmit d'esmena, supere la dotació pressupostària disponible en la convocatòria d'ajudes, l'òrgan de valoració les prioritzarà d'acord  amb la puntuació obtinguda segons els criteris de valoració següents:

• Titular de l'explotació agricultor/a professional, o jove agricultor/a, o explotació agrària prioritària: 4 punts per cada criteri.

• Si les parcel·les que són motiu d'actuació es troben totalment o parcialment situades en zones amb limitacions naturals o altres limitacions específiques previstes en l'article 32 del Reglament (UE) núm. 1305/2013 del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), i pel qual es deroga el Reglament (CE) núm. 1698/2005 del Consell (DOUE L347, de 20.12.2013): 3 punts.

• Si les parcel·les que són motiu d'actuació es troben totalment o parcialment situades en municipis d'aplicació de la mesura LEADER, no inclosos en l'apartat anterior, mesura que té la base legal en els articles 32 a 35 del Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'establixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'establixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (DOUE L 347, de 20.12.2013): 2 punts.

• Titulars d'explotacions les sol·licituds dels quals siguen presentades des d'una organització de productors, associació d'organitzacions de productors, cooperativa agroalimentària o altres entitats associatives de caràcter agroalimentari, i organització professional agrària reconeguda a la Comunitat Valenciana: 1 punt.

2. En cas d'empat de les sol·licituds, es prioritzaran pels següents criteris de responsabilitat social:

• Empreses que tinguen la qualificació d'entitat valenciana socialment responsable, obtinguda en la forma establida reglamentàriament en desplegament del títol III de la Llei 18/2018, de 13 de juliol, de la Generalitat, per al foment de la responsabilitat social: 1 punt addicional.

3. Si queden sol·licituds empatades, es prioritzaran tenint en compte el moment exacte de presentació que conste en el registre d'entrada. En últim lloc, se seleccionarà aquella sol·licitud per a la qual existisca dotació pressupostària suficient.

4. Una vegada avaluades les sol·licituds, l'òrgan instructor formularà la proposta de resolució de concessió de les subvencions, d'acord amb l'informe de l'òrgan de valoració.

*Article 10. Quantia de la subvenció*

1. El percentatge d'ajuda podrà ser fins al 100 % de la inversió subvencionable inclosa en la sol·licitud d'ajuda. Este percentatge s'establirà en la convocatòria d'ajudes.

2. Per a cada exercici pressupostari es publicarà l'oportuna convocatòria i l'import global màxim en el Diari Oficial de la Generalitat Valenciana.

3. Estes ajudes se sotmeten al Reglament (UE) 1408/2013 de la Comissió, de 18 de desembre de 2013, modificat pel Reglament (UE) 2019/316 de la Comissió, de 21 de febrer de 2019, segons el qual el total d'ajudes de minimis concedides a una persona beneficiària no podrà excedir els 20.000 euros bruts durant l'exercici fiscal en curs i els dos exercicis fiscals anteriors, i sense que s'incremente el llindar establit per estat membre.

4. D'acord amb l'article 3.6 del Reglament (UE) 1408/2013 de la Comissió, de 18 de desembre de 2013, a l'efecte dels límits màxims de minimis i els límits nacional i sectorial establits en els apartats 2, 3 i 3 bis de l'esmentat reglament, totes les xifres utilitzades seran brutes, és a dir, abans de la deducció d'impostos o altres càrregues.

5. Quan l'import proposat per a concedir en una sol·licitud siga inferior a 300 euros, esta no es tramitarà per qüestió d'eficàcia i eficiència administratives, i s'arxivarà l'expedient amb la comunicació prèvia a la persona sol·licitant.

*Article 11. Modificació de la resolució de concessió*

1. Tota alteració de les condicions i requisits tinguts en compte per a la concessió de la subvenció podrà comportar la modificació dels termes en els quals haja sigut concedida i la pèrdua del dret al cobrament total o parcial. En particular, esta modificació comportarà l'obtenció concurrent d'altres subvencions que no resulte compatible d'acord amb el que es preveu en esta orde i en la restant normativa aplicable.

2. Així mateix, es podrà modificar la resolució de concessió quan es done alguna de les següents circumstàncies:

• Alteració sobrevinguda de les condicions tingudes en compte per a la concessió de la subvenció.

• Si la subvenció atorgada excedix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o per una decisió adoptada per la Comissió.

3. La invalidesa de la resolució de concessió es regirà per les causes de nul·litat o anul·labilitat que determina l'article 36 de la Llei 38/2003, de 17 de novembre, general de subvencions, i en este cas la declaració judicial o administrativa de nul·litat o anul·lació suposarà l'obligació de retornar les quantitats percebudes.

*Article 12. Termini i forma de justificació del compliment de la finalitat de la subvenció*

1. Serà aplicable el que s'establix en l'article 30 de la Llei 38/2003, de 17 de novembre, general de subvencions, l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.

2. El termini d'execució de les inversions i de presentació de la documentació justificativa de la subvenció no serà superior a dotze mesos a comptar de la data de notificació de la resolució de concessió, sense perjuí del que preveu la Llei del procediment administratiu comú de les administracions públiques per a l'ampliació de terminis, i l'article 70 del Reglament de la Llei 38/2003, de 17 de novembre, general de subvencions. Si la justificació no es presenta dins del termini establit, s'entén que es renuncia a l'ajuda i que el dret de gaudi de la subvenció queda sense efectes.

3. El pagament de les ajudes s'efectuarà prèvia justificació de la realització de les actuacions. Per a això, la persona o entitat beneficiària està obligada a efectuar la sol·licitud de pagament una vegada realitzades les inversions. La justificació de la subvenció es durà a terme mitjançant la presentació de la següent documentació:

a. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.

b. Una relació classificada de les despeses i inversions de l'activitat, amb identificació del creditor i del document, el seu import, data d'emissió i data de pagament, que podrà substituir-se per una còpia de les factures originals i dels justificants de pagament d'estes. En cas que la subvenció s'atorgue conformement a un pressupost estimat, s'indicaran les desviacions produïdes.

c. Si és el cas, detall d'altres ingressos o subvencions que hagen finançat l'activitat subvencionada amb indicació de l'import i la seua procedència, o declaració responsable de la seua inexistència.

d. Si és el cas, carta de pagament de reintegrament en el cas de romanents no aplicats, així com dels interessos que se'n deriven, o declaració responsable de la seua inexistència.

e. Declaració responsable que el beneficiari es troba al corrent en el compliment de les obligacions per reintegrament de subvencions que, si és el cas, se li hagen exigit, de conformitat amb l'article 34.5 de la Llei 38/2003, de 17 de novembre, general de subvencions.

4. Una vegada acreditades les inversions o accions realitzades, es calcularà la quantia de l'ajuda que li corresponga; caldrà deduir-se'n, si és el cas, la part proporcional a la inversió no realitzada o no justificada i ajustar-se l'import de l'ajuda al percentatge que corresponga de la inversió realitzada i justificada.

*Article 13. Controls*

1. La Conselleria d'Agricultura, Aigua, Ramaderia i Pesca realitzarà els controls administratius i inspeccions tècniques establits en el corresponent pla de control.

2. Este pla de control, d'acord amb el que s'establix en l'article 169.3 de la Llei 1/2015, de 6 de febrer, de la Generalitat, contindrà la informació referent als tipus de controls que s'han de realitzar, els criteris de selecció de la mostra i el percentatge mínim d'ajuda que es controlarà sobre el total pagat de la línia. Tot això, amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda, verificant-se, entre altres, el compliment dels compromisos de responsabilitat social. La persona beneficiària està obligada a col·laborar en esta inspecció, proporcionant la informació requerida i facilitant, si és el cas, l'accés a l'explotació.

3. La Generalitat efectuarà el control administratiu de totes les sol·licituds, així com el control de camp sobre una mostra d'un mínim del 5 % de les ajudes concedides i del 5 % de l'import total concedit, seleccionada mitjançant un procediment aleatori corregit per criteris de factors de risc. D'esta mostra del 5 %, es requerirà a la persona beneficiària la remissió de tota la documentació, incloent-hi els llibres i registres comptables específics, que permeten obtindre evidència raonable sobre l'adequada aplicació de la subvenció, conforme a l'article 75.3 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.

4. D'acord amb l'article 46.2 de la Llei general de subvencions, la negativa al compliment de l'obligació de col·laboració de les persones beneficiàries o terceres a prestar col·laboració i facilitar la documentació que els siga requerida en l'exercici d'estes funcions d'inspecció i control, es considerarà resistència, excusa, obstrucció o negativa i, per tant, causa de revocació i reintegrament, si és el cas, de l'ajuda, sense perjuí de les sancions que puguen correspondre.

*Article 14. Compatibilitat de la subvenció*

1. Si una empresa opera tant en el sector de la producció primària de productes agrícoles com en un o més sectors o desenvolupa altres activitats incloses en l'àmbit d'aplicació del Reglament (UE) 2023/2831 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, les ajudes de minimis concedides a les activitats en el sector de la producció agrícola en virtut del Reglament (UE) núm. 1408/2013 podran acumular-se amb les ajudes de minimis concedides a este últim sector o a les activitats fins al límit màxim pertinent establit en l'article 3, apartat 2, del Reglament (UE) 2023/2831, a condició que l'estat membre de què es tracte garantisca, per mitjans apropiats com la separació d'activitats o la distinció de costos, que la producció primària de productes agrícoles no es beneficia de les ajudes de minimis concedides conforme al Reglament (UE) 2023/2831.

2. Si una empresa es dedica tant a la producció primària de productes agrícoles com a la producció primària de productes de la pesca i de l'aqüicultura, les ajudes de minimis concedides a les activitats en el sector de la producció agrícola de conformitat amb el Reglament (UE) núm. 1408/2013 podran acumular-se amb les ajudes de minimis per a les activitats d'este últim sector concedides de conformitat amb el Reglament (UE) núm. 717/2014, de la Comissió, de 27 de juny de 2014, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector de la pesca i de l'aqüicultura, fins al límit màxim pertinent fixat en este reglament, a condició que l'estat membre de què es tracte garantisca, per mitjans apropiats com la separació d'activitats o la distinció de costos, que la producció primària de productes agrícoles no es beneficia de les ajudes de minimis concedides conformement al Reglament (UE) núm. 717/2014.

3. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si esta acumulació excedix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.

*Article 15. Notificació, autorització i comunicació a la Comissió Europea*

1. Les ajudes que es regulen en estes bases s'acullen al Reglament (UE) 1408/2013 de la Comissió, de 18 de desembre de 2013, sobre l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola, modificat pel Reglament (UE) 2019/316 de la Comissió, de 21 de febrer de 2019.

2. Per tant, estes bases reguladores no estan subjectes a l'obligació de notificació o comunicació a la Comissió Europea, fent ús de les atribucions que li concedix, per a regular el denominat règim de minimis, l'article 2 del Reglament (UE) 2015/1588 del Consell, de 13 de juliol de 2015, sobre l'aplicació dels articles 107 i 108 del Tractat de funcionament de la Unió Europea a determinades categories d'ajudes estatals horitzontals.

3. D'acord amb l'article 4.3 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remés una còpia del projecte de bases reguladores d'esta ajuda, juntament amb l'annex I d'este decret, a la direcció general competent en matèria de coordinació i control de les ajudes públiques concedides per la Generalitat.

*Article 16. Incompliments*

1. Són causes d'invalidesa de la resolució de concessió, que comporta l'obligació de retornar les quantitats rebudes, les que establix l'article 36 de la Llei general de subvencions.

2. També serà procedent el reintegrament de les quantitats percebudes i l'exigència de l'interés de demora corresponent en els casos que determina l'article 37 de la Llei general de subvencions, així com l'incompliment dels requisits i les condicions d'estes bases reguladores, especialment els compromisos de responsabilitat social indicats en els articles 4.4 i 4.5 d'esta orde.

3. Aplicant el principi de proporcionalitat, en cas d'incompliment del que s'establix en l'article 5.2 d'esta orde, si es comunica prèviament la no continuïtat del cultiu, es reintegraran les quantitats percebudes en funció de la superfície afectada i del temps que reste fins a finalitzar el compliment de la finalitat de subvenció. En cas que la persona beneficiària no comunique l'incompliment, s'aplicarà la totalitat del període de manteniment del cultiu.

4. Així mateix, s'exigirà el reintegrament si se superen els límits a què fa referència l'article 10.3 d'esta orde, en la quantitat en què este límit haja sigut superat.

5. El reintegrament de les quantitats percebudes indegudament es regix pel que establix la Llei 1/2015, de 6 de febrer, de la Generalitat, i el títol II de la Llei general de subvencions, i les seues normes de desplegament. El procediment de reintegrament de subvencions es regirà per les disposicions generals sobre procediment administratiu que establix el títol IV de la Llei del procediment administratiu comú de les administracions públiques, sense perjuí de les especialitats que s'establixen en la normativa aplicable en matèria de subvencions. A este efecte, l'òrgan competent per a resoldre és la persona titular de la Direcció General de Producció Agrícola i Ramadera, que podrà disposar la compensació de deutes de naturalesa pública diferents amb els crèdits reconeguts a favor de la persona deutora en virtut d'un acte administratiu, aspecte que es farà constar en la resolució.

*Article 17. Règim sancionador*

1. El règim sancionador aplicable a esta línia d'ajudes és el previst en la Llei de la Generalitat d'hisenda pública, del sector públic instrumental i de subvencions, en la Llei general de subvencions i en la Llei del procediment administratiu comú de les administracions públiques, sense perjuí de les especialitats que es puguen derivar de la normativa sectorial aplicable.

2. Les declaracions responsables comporten que la persona interessada disposa de la documentació original pertinent acreditativa de les dades declarades. Si l'Administració comprova la inexactitud o falsedat de les dades declarades, este fet comporta, prèvia audiència a la persona interessada, deixar sense efecte el tràmit corresponent. Si esta conducta està tipificada com a infracció en la legislació aplicable, donarà lloc a la incoació de l'oportú expedient sancionador d'acord amb el règim sancionador de l'apartat anterior.

*Article 18. Protecció de dades de caràcter personal*

1. La gestió de les ajudes previstes en estes bases comporta el tractament de dades de caràcter personal, i s'han de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679, i en l'article 11 de la Llei orgànica 3/2018, de 5 de desembre.

3. En el disseny dels formularis de sol·licitud i aportació documental i en les publicacions i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades.

4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades, per a salvaguardar així la integritat i confidencialitat de les dades.

*Article 19. Transparència, subministrament d'informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern, de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:

1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:

a. Perceben durant el període d'un any ajudes o subvencions públiques en una quantia superior a 100.000 euros.

b. Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022, de 13 d'abril, en una quantia superior a 50.000 euros.

c. Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, hauran de publicar, en els termes previstos en els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta mateixa llei. Esta publicació es realitzarà a través de la pàgina web de l'entitat, o bé a través de la plataforma TEP–Transparència entitats privades, de Gva Oberta, a la qual es pot accedir en <https://gvaoberta.gva.es/va/tep.>

Esta informació s'haurà de publicar a partir de l'any següent d'aquell en el qual s'hagen superat els llindars establits, i haurà de mantindre's publicada durant almenys quatre anys naturals.

2. Sense perjuí de les obligacions previstes en l'apartat anterior, totes les entitats o persones beneficiàries de subvencions hauran de fer l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.

3. Les entitats o persones beneficiàries de subvencions estan obligades a subministrar a l'entitat concedent, amb el previ requeriment, tota la informació que siga necessària per al compliment per esta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este haja sigut atés, l'òrgan que ha realitzat el requeriment podrà acordar, amb l'advertència i audiència prèvies a la persona interessada, la imposició de multes coercitives en els termes previstos en l'article 5 de la Llei 1/2022, de 13 d'abril.

4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.

València, 19 de juliol de 2024

Miguel Barrachina Ros

Conseller d'Agricultura, Aigua, Ramaderia i Pesca

--------------------

1   L’annex es rectifica per la[**Correcció d’errades de l'Orde 2/2024, de 19 de juliol**](https://dogv.gva.es/va/eli/es-vc/o/2024/07/19/2/corrigendum/53745254/dof/vci/html), de la Conselleria d'Agricultura, Aigua, Ramaderia i Pesca, publicada en el DOGV núm. 9911 de 08.08.2024.


Còpia Permalink ELI